**Voi fi cu tine**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În ochii mei, un chip revine

Ca o poveste nesfârșită,

În visul meu, tu ești cu mine,

Aceeași stea, mereu iubită.

Pe buza ta, săruturi calde

Conțin numai chemări nocturne,

Îmbrățișări, mii de smaralde,

Surâsuri zeci... nu-s taciturne.

Pe buza mea, cuvinte multe

Ascund prin rime sibiline

Luceferi care știu s-asculte -

În visul meu sunt lângă tine.

- În gândul meu secunda plânge,

Timpul aleargă înapoi,

Rescriu cu lacrimi şi cu sânge

Eternitatea-n care noi

Păşeam ţinându-ne de mână

Pe-alei de vis prin vechiul burg,

În urmă cu o săptămână

Sau două... Şi-n acest amurg

Mi-e dor să retrăiesc trecutul

Ce-a împletit două destine,

Îmbrăţişarea şi sărutul

Din visu-n care eşti cu mine.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015